  Виталий Пронин Кыӵе усто, кин ке туристлэсь нуналзэ малпам шуыса. Малпасько, трос адямиослэн мылкыдзы вань дуннеез адӟыны. Мон но кемалась вӧталляй Европае вуылон сярысь. Уката но Парижен висьылӥ. Ас синмыным адӟеме потӥз Версалез, Парижысь Инмар Анайлэсь соборзэ. Веръясал на зэмос голланд сыр, юысал немец сур, басьтысал Бельгиысь шоколад но Франциысь духи.Ижысь трос фирмаос туристъёслэсь шутэтскон дырзэс радъяло. Озьы ке но мон вамыштӥ тодмоосы доры - соос Москваысь но Питерысь операторъёс пыр ужало. Татын ӵектӥзы дуннеез котыръяны Петербургысь фирмалэн юрттэмезъя. Путёвка басьтыса, Интернетысь бугыръяськыны ӧдъяй та фирма сярысь - синйылтӥ туристъёслэсь уно ӝожтӥськонъёссэс. Соин сюрес вылэ потон азям мылкыды куашказ, азьвыл ик дась луи котькыӵе экстримлы.Дуннеез адӟон кутскиз Санкт-Петербургысен. Отӥяз маршрутмы таӵе вал: Хельсинки-Турку-Стокгольм-Амстердам-Париж-Брюссель-Стокгольм-Хельсинки-Петербург. Сюрес вылэ потӥм автобусэн, но Скандинавиысь странаосты паромен но ортчылӥмы, автобусмы ми вӧзын ик уяз. Пароммы портэ вуыса, ми нош ик пуксьылӥм автобусэ. Выль ивор, выль мылкыд, выль инты. Хельсинкиын бадӟым экскурсия радъязы, дугдылӥм Ян Сибелиус композиторлы сӥзем памятник доры. Стокгольмын вань музейёсын шормуӵ (остров). Тунсыко Амстердам - аслаз ву каналъёсыныз, сыр пӧзьтонниосыныз, алмаз фабрикаеныз, Горд фонарьёсын тодмо районэныз.Милям группаямы вал 42 адями. Туристъёс туж пӧртэмесь: пенсионеръёс, пиналъёс, егитъёс. Ваньмыз сямен Москваысь но Питерысь. Кык мурт гинэ - мон но вӧзысьтым эше - кыдёкысь лыктэмын. Бускеле ассэ Сибирьысь шуиз, мон Уралысь шуыса верай.Автобусын ӟеч креслоосыз, вань кондиционерез, кипятильникез, телевизорез но биотуалетэз. Салонын нокин кырӟаны ӧз выры, чарка бекыръясьёс но ӧй вал (таӵе учыръёс луыло шуыса, кылылэме вал ке но). Ваньмыз туж зӥбыт пукизы, киосамы видеокамераос но фотоаппаратъёс. Котькуд 2-3 час ортчыса, автобусмы дугдылӥз. Таӵе дыръя луэ пумыны ӧдъям пыдъёсты улӟытыны, кӧт тырыны, сьӧросэ ветлыны. Уйин огпол но автобусын ӧм изе. Ӝытлы быдэ интыяськылӥм сюрес дурысь отеле, татын возьмазы шуныт душ но небыт валес. Ӵукна рос-прос сиськыны луылӥз ни. Азьло ик кышкатӥзы вал: варенняен булка но кофе сяна, ӟеч сиён эн возьмалэ. Нош татын возьмаз «швед ӝӧк» - бырйы, мар потэ. Дэмланзы одӥг гинэ вал: ӝӧк вылысь сиёнэз сьӧре поттыны уг яра. Но дугдытод шат Россиысь шыръяса улыны дышем туристэз? Котькудӥз кутылӥз бутерброд, йогурт, емыш. Европаын сиён дунтэм ӧвӧл - нуназе яке ӝыт кӧттыр понна кисыысь  тужгес ичизэ 10-15 евро (420-630 манет) поттоно луылӥз.Туристлэн мукетыз сюлмаськонэз - сьӧрос. Западын соос но дунтэк ӧвӧл - 50 евроцентысен 2 евроозь (21-84 манет). Но татын но шыръяны луэ. Автобус дугдылон интыын туалетэ дунтэк пырыны луэ. Нош коньдон тыриды ке, бӧрысь та дунэз куштозы кафеын сиськем бордысь. Бадӟым музейёсын но вуз карон центръёсын сьӧросэ озьы ик дунтэк пырыны лэзё. Версальын гинэ туалет понна уксё курозы. Парижын программамы туж тунсыко вал: аббатство, замокъёс. Отын котыръяськыса, быдэс нунал но уз тырмы. Со понна Лувр музеез но Парижысь Инмар Анайлэсь соборзэ милемлы возьматыны ӧз малпалэ. Эшъёсыным ӵош огъя экскурсие, Версале но «Фрагонар» парфюмер фабрикае ветлыса, аслым маршрут бырйи. Соку ик верало, таӵе авантюра тупалоз англи кылын кӧня ке вераськыны  быгатӥсьёслы гинэ. Удмурт но ӟуч кылъёсты сяна уд тодӥське ке, таӵе йӧнтэм вамыш эн лэсьтэ. Французъёс вылтӥяськыса англи кылын уг верасько, нош мон француз сямен «мерси» сяна уг тодӥськы. Со понна англи кылын ӟеч ӟабыльто африканецъёс - Парижын соос тачак. Озьы соос пунэмзэ берыкто французъёслы колониосын воземзы понна. Африканецъёс капчи мылкыдоесь, шумпотыса юрттыны дасесь, кулэ интыозь келяны но быгатозы. Таиз мыным туж кельшиз. Соин, кыӵе ке шугъяськон кылдыку, соку ик негръёсты утчаны ӧдъялляй.Соин аслам программае туж удалтӥз. Но уката но мылкыдме бугыртӥз Парижысь Инмар Анайлэн соборез. Православиысь христианка луисько ке но, Нотр-Дам де Пари йырме поромытӥз - таӵезэ кылъёсын но вераны уз луы.Лувр - Лувр кадь ик. Дуннеысь бадӟым музейёс пӧлысь огез йӧноез. Татын суредъёс, скульптураос, пӧртэм арбериос. Ваньмыз туж тунсыко, но татын арня котыръяськыны кулэ, сотэк шедевръёсты ваньзэ адӟыса уд вуы.Версаль - француз корольёслэн резиденцизы. Ваньмыз узыр, зарни, чилясь. Туж чебер паркез, но фонтанъёссэс шер лэзьяло - вузэс шыръяло, пе. Соин асьме Петергофен ӵошатыны уг луы.Парижлэн тужгес яркыт пусэз - Эйфель башня. Паймымон, синмальдымон со! Уката ик уйин - соку иллюминация ӝуатске. Уно сюрс туристъёс синмаськыса учко тылъёс шоры, мон но соос пӧлын. Малпанъёс быдэсмо! Мон Парижын! Мукет нуналаз вуз карон центръёсы басьяськыны нуизы. Пырай трос магазинъёсы. Вузъёс дуноесь, озьы ке но поттэмын Китайын, Индонезиын, Польшаын, Индиын, Бангладешын. Соин ик кулэ меда татын уксёез быдтыны, Россиын но басьтыны луэ ке. Вераны выризы: вузъёслэн ӟечлыксы трослы вылӥын. Кин тодэ ни. Озьы ке но кузьым чот пиелы кык дэрем басьтӥ - котькудӥз ог 1000 манет тыр усиз. Ӟечлыксэ валаса ӧм на вуэ.Парфюмлы дунъёс - асьме дорысь ӟеч магазинъёсын кадь ик. Кылсярысь, «Фрагонар» фабрикаын тужгес дунтэм духи - 50 евро (2 100 манет). Соин малпай, магазинысь басьто ай шуыса. Но пошлинатэк вуз карись «дьюти фри» лавкаысь кулэзэ ӧй ни шедьты, огзэ бырйи ик - но зыныз кема уг возиськы. Быдэс дуннелы тодмо «Шанель № 5» сылэ 100 евро котыр (4 200 манет). Соин басьтэмлэсь азьло нош ик малпаськоно - кулэ-а сое такемысь вайыны?Европаын туж паймытӥз адямиослэн дӥсяськемзы. Нылкышноос но, воргоронъёс но быръё сьӧд, пурысь но тӧдьы буёлъёсты гинэ. Чагыр яке ӵуж футболкаен пӧрмытскем нылкышно - со яке африканка, яке ӟуч апок. Асьмеос гинэ яркыт дӥсяськиськом. Асьмемын артэ быдэс Европа бездыт адӟиське. Со понна ик Россиын улӥсьёсты серекъяло но. Эх, асьсэды 70 арлы «корт катанчи» сьӧры ворсано, сьӧд, пурысь дӥсяно вал.  Кыӵе мылкыдзы соку луысал меда?Ӧжытак ватсаме потэ на Парижын улон сярысь. Милемыз интыязы город вӧзысь Торси районэ. Татын африканецъёс уло. Уйёсы татын туж аляк вал - дугдылытэк кадь вузӥзы полицилэн сиренаосыз. Но таӵе югдур но туристъёслэсь мылкыдзэс ӧз куашкатылы - соос Парижлы пумтэм синмаськемын. Францилэн столицаяз вуон понна электричкаен 30 минут мыноно. Билет 4 евро (160 манет) сылэ. Озьы сюрес вылэ гинэ 8 евро кошкылӥз. Но электричка понна тыроно ке, городысь метроын дунтэк ворттылыны луэ. Соку ик верало: Парижысь метро, Москваысеныз ӵошатыса, туж кӧшкемыт но куанер адӟиське.Парижын 4 нунал - туж ичи. Озьы ке но сюлмам возем малпанэ тазьы ке но быдэсмиз. Бӧрысь адӟим на Бельгиез. Татын ми туж шаплы ортчим Брюсселетӥ. Озьы ке но адӟыны вуим тодмо  Манекен Пис скульптураез - сое быдэс дуннеын тодо «Писающий мальчик» фонтан шуыса. Котыръяським шоколадэн вуз карись лавкаостӥ, канфетъёс но векчи кузьымъёс басьямы. Гостиницамы интыяськиз НАТО-лэн штаб-квартираеныз артэ. Ӵукна кошкимы Германие - тазэ автобус укноысь гинэ адӟыны кылдӥз. Отӥяз сюресмы дор пала нуиз ни.«Дуннеез автобусэн котыръямед потэ на-а» юасьёслы сюрс пол «мыно» шуысал. Мон али ик вуоно гужемлы маршрут бырйисько ни. Кин монэн ӵош?Ирина Кизенко.  